Endnu en ulykke med selvkørende vogn hvor fejlen var... - Selvkørende biler\nEndnu en ulykke med en selvkørende vogn og endnu en gang var det en menneskelig fejl\nJo flere selvkørende biler der kommer på gaden, jo mere stiger chancerne for en ulykke der involvere en selvkørende bil. Ikke på grund af de selvkørende biler, men på grund af at de øvrige køretøjer stadig har mennesker bag rattet, for der er menneskelige fejl der er skyld i ca. 95 procent at alle trafikulykker.\nDet var en selvkørende Ford fra selskabet Argo – som Ford for godt 12 måneder siden investerede ca. 6,5 milliard kroner i – der var involveret i trafikulykken. Argo arbejder på at udvikle teknologi der skal erstatte den menneskelige chauffør i biler.\nUlykken skete i byen Pittsburgh der ligger i staten Pennsylvania, USA. Byen er brugt som testby af mange forskellige selskaber der udvikler selvkørende biler, og var en af de første byer i USA til at lave regler for test af selvkørende køretøjer.\nI et lyskryds, hvor den selvkørende bil havde grønt lys, kørte en kassevogn ført at en chauffør over for rødt, og kørte lige ind i siden på den selvkørende bil.\nI vognen var der 4 personer, hvoraf 2 måtte en tur forbi hospitalet, dog uden at være svært kvæstede.\nFøreren af kassevognen slap uden de store knubs. Det er endnu uvist om politiet vil rejse tiltale mod chaufføren af kassevognen, for at have forvoldt andre skade, ved at køre over for rødt.\nArgo har udtalt, at alle aspekter af ulykken nu skal undersøges, men at deres første prioritet er de involverede personers ve og vel.\nKilde: The Incline\nTagged argo selvkørende biler sikkerhed varevogn


To timer foran skærmen dagligt kan skade dit barns indlæring | Kroppen | DR\nTo timer foran skærmen dagligt kan skade dit barns indlæring\nBørn fra 8-11 år kan få dårligere kognitive evner, hvis de sidder for meget foran skærmen, viser amerikansk undersøgelse.\nI den amerikanske undersøgelse har forskerne bedt børnenes forældre rapportere, hvor meget deres 8- til 11-årige børn sidder foran en skærm. Det gør børnene i USA i gennemsnit i 3,6 timer hver dag. (Foto: Monkey Business Images © ColourBox)\nHvis dit barn sidder klinet til iPad’en flere timer om dagen, så er der måske god grund til, at du skærer ned på skærmtiden.\nEn ny undersøgelse af 4500 amerikanske børn i alderen 8 til 11 år viser nemlig, at når børnene bruger mere end to timer dagligt foran skærmen, så skader det blandt andet deres koncentration, sprogfærdigheder og hukommelse.\nOg for hjerneforsker ved Syddansk Universitet Albert Gjedde, kommer det ikke som den helt store overraskelse.\n- Hvis man hele tiden passivt reagerer på ting, der sker på en skærm, kan man få en slags skærm-induceret impulsivitet. Og så kan man få svært ved at koncentrere sig, siger han.\nBørns søvn, motion og skærmtid\nUdover skærmtid ser undersøgelsen også på, hvor meget børnene sover og motionerer i løbet af en dag. Og resultaterne viser, at de børn der sover mindre end ni timer, som rører sig mindre end en time og sidder foran skærmen mere end to timer, scorer markant lavere på kognitive tests.\nIfølge Albert Gjedde er det særligt skærmtiden, der er problemet. iPad, computer eller Playstation afholder nemlig børn fra at mødes i virkeligheden og bruge alle sanserne.\n- Hvis man ikke kan kramme, røre og lugte til hinanden, så mister man nogle sansedimensioner. Hjernen har brug for at træne alle sanseindtryk - ikke kun syns- og høresansen, som børnene træner foran skærmen, siger han.\nHjernen er - især mens vi er børn - som et stykke modelérvoks. Den former sig efter de indtryk, den får, og bliver forskellige af dens områder understimulerede, kan det gøre nogle ting sværere for os, når vi bliver voksne, forklarer han.\n- Vi kan få svært ved at være sammen socialt, hvis vores hjerne ikke bliver trænet til det, mens vi er børn, siger han.\nFeromoner i luften\nAlbert Gjedde forklarer, at noget af det allervigtigste i omgangen med andre mennesker er feromoner. Små molekyler, som vi udskiller fra kroppen blandt andet gennem vores sved, og som vi ubevidst bruger til at kommunikere med.\nOg er vi ikke sammen med andre mennesker, træner vi ikke hjernen til at læse og forstå de molekyler, forklarer han.\n- Vi udvikler ikke de evner, når vi kun er sammen foran en skærm. Så er feromonerne ikke til stede, og hjernen begynder at bruge de områder, som vi skulle bruge til at opfange og tolke feromoner, til at skrive hurtigt på tastatur eller sådan noget, siger han.\nMen børn og unge i dag, har da ikke sværere ved det sociale end tidligere generationer, tænker du måske? Nej, siger Albert Gjedde, men det skyldes, at hjernen bruger de første 20-25 år af vores liv på at bliver færdigudviklet.\n- Mange af de børn, vi snakker om, er ikke fuldt udvoksede endnu. Hjernen tager mange år om at blive helt moden. Det er en langvarig, opbyggende, dynamisk proces - hvor alle vores oplevelser former hjernen, siger han.\nAmerikanerne stiller de forkerte spørgsmål\nStine Liv Johansen, der er lektor på Center for Børns Litteratur og Medier, mener, at forskerne bag stiller det helt forkerte spørgsmål.\n- Det er egentlig ikke så interessant, hvor lang tid børnene sidder foran en skærm. Men hvad de laver på skærmen. Der er lige kommet en anden undersøgelse, der peger på, at særligt dem, der har vanskeligt ved at indgå i sociale sammenhæng, får meget positivt ud af at eksempelvis at bruge sociale medier, siger hun.\nHun påpeger, at Unicef sidste år udgav en rapport, hvori de havde kigget alt forskning på området igennem. Og konklusionen var klar.\n- Det samlede billede viste, at der er en u-formet sammenhæng mellem børn og deres skærmbrug. Dem der brugte det meget lidt eller rigtigt meget, havde små negative effekter. Moderat brug havde derimod markant positive effekter på både velbefindende og sociale relationer.\n- Dem der sidder meget alene foran skærmen har ofte i forvejen nogle kognitive eller sociale problemer, de bøvler med. Og så bliver eksempelvis computerspillet en måde at dulme problemerne på, siger hun.\nSkærmtiden er for høj\nIfølge den amerikanske undersøgelse bruger de 8- til 11-årige børn i gennemsnit 3,6 timer om dagen foran skærmen. Altså langt over de to timer, som undersøgelsen kommer frem til som grænsen for, at det ikke skader de kognitive evner.\nHerhjemme står det ikke meget bedre til. Tal fra DR Medieforskning - godt nok fra 2016 - viser, at danske børn i samme aldersgruppe bruger lidt over tre timer dagligt foran en skærm.\nOg endnu værre står det til med danske teenagere. De bruger tal fra Sundhedsstyrelsen, som Zetland referer til, mere end seks timer foran en skærm, hver eneste dag.\nVent med at gå i panik\nSelvom Albert Gjedde finder god ræson i de amerikanske forskeres resultater, så påpeger han alligevel en række svagheder ved undersøgelsen.\n- Det er i princippet et interessant studium, men der er en række svagheder i undersøgelsen, der kan have påvirket resultatet. For det første er det lidt en hønen eller ægget-diskussion. Sidder børnene meget foran skærmen, fordi de har kognitive vanskeligheder eller får de vanskeligheder, fordi de sidder foran skærmen? Det spørgsmål stiller de ikke sig selv, siger han.\n- Og så forholder de sig heller ikke til, om børnene, der overholder to-timers-reglen, gør det frivilligt eller under tvang. Jeg tror, at den spontane undladelse er anderledes, fortsætter han.\nDe amerikanske forskere påpeger også selv et problem. Tidsforbruget foran skærmen er nemlig selv blevet indrapporteret af forældrene, så det bygger på deres egen vurdering.\nEn mere præcis undersøgelse ville ifølge Albert Gjedde bestå af et længerevarende eksperiment.\n- Det man skulle gøre var at tage et jomfrueligt hold på 5000 personer. Man tvinger så den ene gruppe til at overholde reglerne og den anden til at ikke at gøre det. Og så sammenligner man, slutter han.


APV og arbejdsmiljødrøftelse | Hjørring Kommune\nAPV for MED-udvalg og arbejdsmiljøgrupper\nMED-udvalget skal lede, planlægge og koordinere arbejdsmiljøarbejdet. MED-udvalget skal sammen med arbejdsmiljøgruppen udarbejde og revidere APV. En god APV giver – sammen med den årlige arbejdsmiljødrøftelse – en høj grad af systematik i arbejdsmiljøarbejdet. MED-udvalg og arbejdsmiljøgrupper må selv vælge, hvordan man vil lave APV, men de lovpligtige 5 elementer skal indgå.\nHer er et forslag til proces, hvor MED-udvalget står med den koordinerende rolle og arbejdsmiljøgruppen udfører APV. Processen er lagt an, så I både kommer gennem de lovpligtige elementer i en APV og får taget stilling til de spørgsmål, som Arbejdstilsynet ofte finder relevante, når arbejdsmiljøet skal vurderes.\nKig processen igennem og klik på links til uddybende sider!\nMED-udvalget kan som led i en første kortlægning afgrænse APV'en. Er fx emnet vold/voldsrisiko ikke relevant, kan et enigt MED-udvalg beslutte, at det ikke skal indgå i kortlægningen. Udvalget kan også undlade et emne, hvis data er kendt på anden måde, fx oplysninger fra arbejdet med fokus på kerneopgaven eller at "arbejdsmængde og tidspres" indgår i MUS-samtaler, hvor MED-udvalget bliver orienteret om gennemgående træk af disse samtaler.\nArbejdsmiljøgruppen kan vælge at bruge det enkle APV-skema herunder. APV skal indeholde en kort beskrivelse af de problemer, der er afdækket og som man arbejder på at få løst. Når løsningerne er gennemført, kan emnet slettes i APV'en. Skemaet er tænkt som et "opsamlingsværktøj", som kan bruges uanset, hvilken APV-metode I vælger. Sørg for at APV er tilgængelig for medarbejderne i afdelingen.\nArbejdsmiljøgrupperne har metodefrihed. Det betyder, at har I aftalt en anden systematisk måde at vurdere arbejdsmiljøet på, så er det også helt OK.\nAPV og den måde, I arbejder med arbejdsmiljøproblemerne på, bør indgå i jeres obligatoriske årlige arbejdsmiljødrøftelse (tjek om det er med i MED-udvalgets årshjul).\nSe/hent vejledning og skemaer her:\nSkema: Årlig arbejdsmiljødrøftelse\nDe 9 arbejdsmiljøtemaer\nHvordan har I dialogen


Liberale idealer • Frihed og sindssyge • Anstalter for sindssyge • Plan og virkelighed • Esquirol • Reformbevægelse • Engelsk hospital for helbredelse\nBefrielsen af Paris’ sindssyge\nPinel ser til, mens Paris’ sindssyge\nbefries fra deres lænker (1790'erne).\nBemærk kvindens „modtagende“stilling.\nHun behøver blot at løfte armen opad\nfor at ligne Frihedsgudinden.\nEnevælden gik på hæld, og et borgerskab begyndte at opstå. En liberal human indstilling fandt de sindssyges elendige forhold for uacceptable. Samtidig var psykiatrien ved at blive en selvstændig videnskab. Sindssyge skulle nu behandles – eventuelt helbredes.\nFrihed og sindssyge\nDen store franske revolution 1789 førte til et opgør med det gamle hospitalssystem, hvori fattige og syge hidtil blot havde været stuvet sammen. Efter Menneskerettighedserklæringen blev det anset for uværdigt, at sindssyge sad i lænker, som de havde gjort det på de store anstalter „Salpetriere“ og „Bicétre“.\nAnstalter for sindssyge\nLægen Phillip Pinel, ivrig tilhænger af revolutionens idéer, gik ind for, at der skulle oprettes ordnede anstalter, hvor de sindssyge kunne behandles på et videnskabeligt grundlag og i en social-moralsk sammenhæng. Pinel rostes – med rette – for at have „befriet de gale fra deres lænker.“\nfransk psykiater 1772-1840\nEsquirol fortsatte den psykiatriske reformbevægelse efter Pinel. Han interesserede sig især for de syges levevilkår. Han var engageret i hospitalsbyggeri og fængselsreformer. Esquirol var bl.a. med til at planlægge oprettelsen af anstalten i Slesvig og slog til lyd for, at kriminelle i visse henseender kunne lide af psykiske sygdomme.\nDer var dog langt fra de store reformplaner til deres gennemførelse. Esquirol indberetter 1818 følgende: „Jeg så de syge nøgne eller dækket med pjalter uden andet end strå til at værne sig mod kulden og fugtigheden. Jeg så hvorledes de blev elendigt ernæret, manglede vand og alle livets nødvendige ting. Jeg så dem fastlænkede i snævre, fugtige smudsige humre, hvor man ville skamme sig ved at indespærre de vilde dyr… således bliver de sindssyge behandlet næsten overalt i Europa.“\nBilledet viser en gal amerikansk\nsømand, James Norris, lænket\ni sin celle på Bedlam hospitalet.\nTegningen er offentliggjort i\n1815 som en illustration til\nskandalerne omkring hospitalet.\nHer må anføres de barbariske\nstraffe og „behandlingssystemer“\ni datidens retslige og miitære\nsystemer – for slet ikke at tale om\nnegerslaveriet. Slavehandelen var\nblevet afskaffet i 1807 efter hård\nkritik. Norris havde siddet sådan\ni 9 år. Jernlænken vejede næsten\n15 kilo og var kort. Norris døde\n1816 – kort efter sin befrielse.\nDen psykiatriske reformbevægelse\nDet store „Bedlam“ (egentlig: Bethlehem) hospital i London for alle former for sygdomme stammede fra middelalderen. Fra 1547 var det mest for sindssyge, og det blev hurtigt overfyldt. I Paris blev de store anstalter „Salpetriere“ og „Bicétre“ omdannet til sindssygeanstalter i 1600-1700-tallet. Disse „elendighedens og den menneskelige ulykkes endestationer“ blev i slutningen af 1700-tallet, under oplysningstiden målet for en psykiatrisk reformbevægelse. De sindssyge skulle udskilles. Såvel fra andre syge eller fattige som fra det almindelige samfund generelt.\nEngelsk hospital for helbredelse\nLæge William Battie, der var leder af Bedlamhospitalet, foreslog omkring 1750, at man oprettede en institution, der sigtede på helbredelse af sindssyge foruden at være et sted for uddannelse af speciallæger. Hans afhandling „A Treatise on Madness“ fra 1758 kan betegnes som den første lærebog i psykiatri. Battie fik sit mønsterhospital St. Luke´s Hospital i London i 1751.


That' So Sun Make up - Selvbruner og spray tan fra That' So\nThat’ So er brandet med et stort udvalg af selvbrunere og hudplejeprodukter, der alle er med til at skabe den perfekte, solbrune tan året rundt. That’ So imødekommer alles behov med sine forskellige typer selvbrunere, der hver især er enkle og hurtige at anvende.\nThat'so Tan Extender Scrub - Bodyscrub 200 ml\nThat' So - On The Go Spray WHITE 150 ml\nThat' So - On The Go Spray Dark Hemp - Selvbruner 125 ml\nThat' So - On The Go Spray Dark - Selvbruner 125 ml\nThat' So - Golden Age - Anti Age Selvbruner med lotion 75 ml\nThat' So - All in One 5 Tan Accelerator 200 ml\nThat' So - All in One 5 SPF 20 til 50 - Solbeskyttelse 200 ml\nThat' So - All in One 5 After Sun 200 ml\nProfessional beauty equipment that embody the concept of Fast Beauty\nThat’ So er et italiensk brand, der producerer selvbrunere og og hudplejeprodukter til hjemmebrug og professionelt brug. That’ Sos selvbrunere og hudplejeprodukter produkter sørger for at give et fantastisk, solbrunt resultat året rundt.\nHistorien om That’ So\nThat’ So er et italiensk brand under den italienske virksomhed Quadra Groups, der blev grundlagt i 1994. Quadra Groups er en af de anerkendte og mest dynamiske spillere på markedet af tanning og skønheds udstyr. That’ So ønsker at levere eksklusive tanning-produkter ud fra konceptet “fast beauty” til både professionelt- og hjemmebrug. Filosofien bag That’ So er at skabe professionelle skønhedsprodukter, der ved hjælp af enkle og hurtige applikationer giver et lækkert solbrunt resultat året rundt. That’ So skal ligeledes fungere som et kvalitetsstempel, der både sikrer en fremragende pris og et reduceret produktspild.\nThat’ So produkterne\nThat’ Sos sortiment består ikke mindst af selvbrunere, der er letanvendelige for alle. That’ So laver alt fra selvbruner på spray i forskellige farver og varianter, så der er noget for enhver. That’ So dækker også over hudplejeprodukter, der effektiviserer og har en god virkning på de efterfølgende tanning-produkter. Selvbrunerne er baserede på sukkerstoffet DHA, der igangsætter en naturlig proces i hudens øverste lag, samt selvbrunerne er beriget med mandelolie, som ikke blot giver en dejlig duft, men også har essentielle blødgørende, fugtende og opstrammende egenskaber.\nThat’s So bestsellers\nBlandt That’ Sos bedst sælgende produkter finder man On The Go i farven Dark og Golden Age. On The Go Dark er den ideelle selvbruner for personen, der gerne vil opnå en øjeblikkelig kulør, der ligger jævnt og naturligt. Sprayen er nem at påføre, samtidigt med at den giver en stribefri medium/mørk tan, der holder op til 4-6 dage. Golden Age Anti-Age er særligt til den modne kvinde/mand, der gerne vil bekæmpe sine rynker, mens huden får en fantastisk lys gyldenbrun kulør. Ved brug af den lette selvbruner og dens aktive ingredienser, bliver huden glattere, blødere og velfugtet, så huden fremstår mere ungdommelig, levende og velplejet.\nSå ønsker du en smuk, gylden kulør uden at skulle opholde dig i solen, så er That’ So professionelle og kvalitetsrige produkter det perfekte valg for dig!


Forbud som universalmiddel - Magasinet rØST\nIndsendt af Ismar Dedović | jan 15, 2015 | Politik, Serbien\nFORBUD | En kritisk artikel om den serbiske regerings forslag om at forbyde unge at køre bil om natten udviklede sig til en diskussion internt i rØST’s Sydøsteuropa-redaktion. rØST bringer her sin første artikel med tilhørende kommentarspor om den serbiske regerings (måske) totalitære tilbøjeligheder og om den svage opposition i landet.\nDebattør og jurist Sofija Mandić skrev den 12. december 2014 et debatindlæg til det serbiske netmedie Peščanik om den serbiske regerings nye lovforslag til forbedring af trafiksikkerheden i landet. Forslaget indebærer blandt andet et forbud mod at køre bil om natten for unge under 21. Mandić mener, at regeringen med forslaget overser den virkelige årsag til den store trafikdødelighed i Serbien – nemlig en stærkt indgroet voldskultur blandt unge mænd, der ikke kan løses med forbud – samt at lovforslaget og lanceringen af det understreger Serbiens nuværende regerings totalitære tilbøjeligheder.\nRegeringen er igen i aktion. Denne gang fører indenrigsminister, Nebojša Stefanović, an. Han er allerede blevet kendt som en handlingens mand, der holder, hvad han lover. Og han får støtte af vicepremierminiser og minister for trafik og infrastruktur, Zorana Mihajlović. De to har besluttet sig for at stoppe den bølge af unge, der dør i trafikken, ved i hast at ændre loven om trafiksikkerhed. Målet er, at de nye regler skal træde i kraft allerede fra første januar 2015. I henhold til den nye lov skal unge under 21 forbydes at køre biler med mere end 76 hestekræfter.\nDerudover skal unge bilister ikke have lov at køre i bil mellem kl. 23 og 6 i de første to år, efter de har fået kørekort. De unge, der får kørekort som 17-18-årige, skal ikke have lov at køre i nattetimerne i de første 3 år. Dette forbud retfærdiggøres af minister Stefanović med henvisning til, at det største antal trafikulykker med unge bilister finder sted mellem kl. 5 og 6 om morgenen.\nInden jeg kommenterer disse lovforslag, bør vi stille os selv det oplagte spørgsmål: hvorfor er der så mange unge mennesker, der dør i trafikken? Er der noget, som alle de ulykker har tilfælles? Først når vi har svaret på disse spørgsmål, kan vi vurdere de foreslåede løsningsmodeller, altså hasteændringer af lovgivningen.\nAlkohol, hurtige biler og vold\nIfølge de oplysninger vi har til rådighed, er der tre gange så mange mænd som kvinder, der dør som følge af ulykker i trafikken. Dette har været tilfældet i flere år nu. Blandt de døde er størsteparten unge mænd (op til 29 år). Herudover er 95 % af alle mindreårige, der har været dømt for forbrydelser af forskellig art, drenge. Disse oplysninger viser tydeligt hvilket miljø, drenge og unge mænd vokser op i i Serbien.\nDette miljø er præget af alkohol, hurtige biler og vold. Samfundet forventer af dem, at de skal være ”rigtige mænd” og har intet imod en tilsvarende opførsel: når de ikke er bange for udfordringer (for eksempel druklege), eller når de kører rundt i vilde biler og på den måde imponerer kvinderne.\nJo hurtigere de kører, desto bedre er det. Dette er mænd, der bliver formet af en voldelig kultur, og det i et land som i løbet af deres korte levetid har været igennem mindst én krig. Det skal dog tilføjes, at det ikke er alle unge, der opfører sig skødesløst på vejene. Det er for det meste unge mænd, der står for den opførsel. Årsagen til deres opførsel og deres ulykker kan ikke være det tidspunkt på dagen, hvor de kører, eller antallet af hestekræfter i bilen. De dør på alle tidspunkter og i alle slags biler.\nMen lad os nu vende tilbage til de foreslåede løsninger: de er ikke blot meningsløse, men også klart diskriminerende. De begrænser, ved lov, brugen af motorkøretøjer for alle unge mennesker i 2 eller flere år. De begrænser også, indirekte, disse menneskers bevægelsesfrihed i tidsrummet 23-6. Disse løsninger er diskriminerende, fordi de unge får frataget en rettighed som myndige borgere, og det kun på baggrund af deres alder.\nPotentiale for korruption\nDe foreslåede løsninger hænger ikke engang sammen, selvom man godtager deres præmisser. Stefanović siger, at de fleste unge dør i trafikken mellem kl. 5 og 6 om morgenen, mens det foreslåede forbud mod kørsel strækker sig fra 23 til 6.\nDerfor ligner forslaget mere indførslen af et egentligt udgangsforbud snarere end en reel bekymring for de unges liv. For slet ikke at nævne at denne lov åbner et helt nyt potentiale for korruption hos politiet: færdselspolitiet kan nemt ”overtales” til at overse, hvor gammel bilisten, som de har stoppet, er.\nDette forslag fra ministeren kan desuden sammenlignes med et tidligere forbud mod salg af alkohol i Beograd, der blev vurderet som værende forfatningsstridigt af Forfatningsdomstolen, idet det brød retten til at drive erhverv. Sådanne friheder vil kun kunne begrænses med henvisning til beskyttelse af borgernes helbred, naturressourcer og Republikken Serbiens sikkerhed.\nMinistrenes lovforslag er typisk for autokratiske regimer. Det er en enkel og hurtig form for pseudoløsning, der giver indtryk af, at noget bliver gjort, mens det samtidig fjerner ansvaret fra dem, der virkeligt burde gøre noget for at løse problemet. Oveni alt dette smides ansvaret over på den tidligere regering, fordi den angiveligt ikke gjorde nok for at forhindre disse tragedier.\nVi ville blive nødt til at opdrage vores drenge anderledes\nDet betyder, med andre ord, at den tidligere regering ikke formåede at tage sig af disse problemer på samme effektive måde som den nuværende. Under påskud af at ville beskytte individet (”Dette handler om menneskeliv”, sagde minister Mihajlović) bliver en gruppe frarøvet sine rettigheder. Det er ligeledes en meget totalitær tilgang.\nOg alt dette meddeles også på en totalitær måde, for medierne melder, at ”Stefanović har beslutttet” at gennemføre disse ændringer, som om parlamentet ikke har noget at skulle have sagt, og som om det blot var ministerens egen mening, der skulle gennemføres. Mihajlović tog et skridt videre og hævder, at der ikke er behov for nogen større offentlig debat om emnet.\nDette er den nemmeste løsningsmodel for regeringen. Andre måder at løse problemet på er langt mere krævende og omfatter en erkendelse af, hvilket slags samfund vi lever i. Vi ville blive nødt til at opdrage vores drenge og unge mænd anderledes og tilskynde dem til andre måder at opføre sig på i familien, i skolen, på gaden og i andre sammenhænge. Og så ville vi nødvendigvis komme frem til den nuværende regerings ansvar for skabelsen af det system, i hvilket mænd opdrages i dagens Serbien.\nVi bør åbenbart ikke længere blive overrasket over noget af det, denne regering gør. I strid med forfatningen mindskes det nuværende niveau af rettigheder, friheder indskrænkes og fjernes, lovgivning og forordninger indføres med tilbagevirkende kraft mv. Alt dette synes at være en del af ”naturen” hos de mennesker, der i dag sidder på magten i Serbien.\nMen trods det, så må vi tale om og gøre opmærksom på, at fundamentale civilisatoriske og lovmæssige principper trædes under fode. Det er en måde at overleve på for os. Spørgsmålet er altid, hvor længe dette kan vare, og hvor vidt det kan komme ud? Et endnu mere bekymrende spørgsmål er dog, hvor lang tid vi skal bruge på at rette det hele op igen?\nIndlægget blev bragt på Pescanik.net den 12.12.2014.\nSofija Mandić’s ovenstående debatindlæg om trafiksikkerhed og totalitære tendenser i Serbien ansporede til en meningsudveksling mellem Magasinet rØST’s Sydøsteuropa-redaktører. Vi bringer denne i forlængelse af debatindlægget, da vi mener, at den belyser (uden dog at besvare) nogle interessante, men uudtalte aspekter ved Mandić’s indlæg, såsom synet på grundlæggende frihedsrettigheder i Serbien, spørgsmålet om hvorvidt der er en reel opposition til den siddende regering under premierminister Alexander Vučić, og endelig spørgsmålet om, hvorvidt det serbiske civilsamfund er nedsunket i en tilstand af komplet apati og ikke er i stand til at sætte problemer til debat af egen drift, men blot afventer, at regeringen tager teten.\nLouise Buxbom, den 17. dec. 2014 kl. 14:05\nJeg har læst korrektur og har et forslag til manchet og mellemrubrikker, vedhæftet.\nMen jeg er godt nok rygende uenig med skribenten – hvilket jo heldigvis ikke gør noget, da det er et debatindlæg;)\nDu må meget gerne korrigere mig, hvis der er noget, jeg ikke har forstået, men…\nJeg synes, hun skyder komplet over målet ved at fremture, at fundamentale frihedsrettigheder trædes under fode med lovforslaget – hun udviser manglende forståelse af, hvad frihedsrettigheder er (hun sammenligner lovforslaget med et udgangsforbud!?), hvilket er foruroligende, eftersom hun jo er jurist.\nDesuden insinuerer hun, at regeringen vil gennemføre lovændringen uden om parlamentet, men fremlægger ingen beviser for det (og jeg har da også svært ved at tro det).\nEndelig mener hun, at forslaget er ‘den nemme løsning’ for regeringen, mens den rigtige, men besværlige løsning er, at serberne skal ændre deres måde at opdrage deres drenge på. Men hvordan kan hun overhovedet sammenligne disse to ting: Forhindrer lovforslaget civilsamfundet i at tage en offentlig debat om drengebørns opdragelse? Eller mener hun, at staten skal blande sig i opdragelse, for det ville da være noget mere totalitært end strenge færdselsregler.\nHvis dette er den værste kritik, en jurist kan rette mod den serbiske regering pt, så kan jeg ikke se andet, end at de er godt på vej til at blive Sverige;)\nIsmar Dedovic, den 18. dec. 2014 kl. 12:05\nTak for rettelserne og fedt at du er rygende uenig 😀\nJeg synes selv, det er lidt svært at vurdere: Peščanik har som medie et ry for at bringe de ting, som andre, regeringstro, medier ikke bringer. Og på den måde er jeg umiddelbart tilbøjelig til at tro hende, når hun skriver det her. Jeg er så enig i, at hun ikke giver det store bevis for nogle af argumenterne, men jeg tror måske, det er fordi, hun regner med, at læserne godt ved, hvad det handler om, for de har været bekendt med emnet fra andre indlæg på Peščanik og andre medier også. Hun siger vel heller ikke, at det skal vedtages udenom parlamentet, bare at ministeren har meddelt sig på en sådan måde, at al debat på forhånd synes at være gjort umulig. Dette har Aleksandar Vučićs ministre tendens til, sandsynligvis fordi de har over 50 % af stemmerne i Parlamentet.\nJeg er så enig med dig i, at jeg ikke er sikker på, at det at kunne køre bil er en frihedsrettighed som sådan. Og her kommer vi til det problematiske aspekt ved Peščanik: de bruger utrolig lang tid på at være utrolig sure på verden og især på deres regering(er):). Det er ikke til at sige, om dette er et eksempel på det, eller om det er et reelt problem. Regeringen har jo lavet mærkelige tiltag tidligere (fyret journalister etc.), og jeg tror, at hendes (over)reaktion skal ses i den kontekst?\nAngående det med opdragelse: I et land som Serbien (og de andre eks-jugoslaviske republikker) er civilsamfundet så svagt, at enhver meningsfuld debat om fx opdragelse skal starte ovenfra, for ellers kan det ikke komme langt nok. Medierne skriver jo om, hvad politikerne vil og gør. Og i Danmark blander staten sig jo også i børneopdragelse ved at lægge rammer ud for, hvad vi vil tolerere i skolerne, i institutioner, og hvad forældrene må og ikke må (ikke slå dit barn etc). Så det ser jeg ikke som den store fare 🙂\nLouise Buxbom, d. 18. dec. 2014 kl. 15:25\nTak for dine kommentarer. Godt at få sat Peščanik lidt i kontekst. Som udgangspunkt er jeg svært begejstret for folk, der bruger utroligt meget tid på at være sure på verden og deres regeringer:) Jeg synes bare, det er et sjovt område at slå ned på med en sådan vred inderlighed… men jeg er jo også inkarneret cyklist;)\n(Regeringen ville gøre klogt i at bruge nattekørselsforbuddet som en løftestang til at etablere flere cykelstier. Jeg har cyklet i downtown Beograd én gang – det var vildt, og jeg gjorde det aldrig igen).\nArtiklen har bare fået mig til at tænke videre: forholdet mellem den siddende regering og oppositionen i Serbien… er der overhovedet en reel opposition? Vel egentlig ikke… Og det kan vel også forklare, at et lille medie som Peščanik slår ned på ting, som man som dansker studser lidt over. Hvis man som modstander af regeringen ikke føler sig parlamentarisk repræsenteret – måske endda knap nok politisk repræsenteret – så bliver man vel endnu mere vred og måske en anelse desperat (jf. fx sprogbrugen i artiklen om at regeringen (næsten) både er autokratisk og totalitær! Det er en heftig retorik). Altså man føler, at man skal råbe højere, for at der er nogen, i det i forvejen apatiske civilsamfund, der vil så meget som løfte et øjenbryn.\nNå, det var bare en strøtanke… men det kunne være spændende at bore lidt mere i oppositionen (eller mangel på samme) i Serbien.\nIsmar Dedovic, den 19. dec. 2014 kl. 13:30\nHehe, jeg har også forsøgt mig med en guidet cykeltur, og selvom det var i de lidt fladere – og bredere – gader i Ny Beograd, så er det ikke lige noget, jeg planlægger at gøre igen 🙂\nDer er ikke meget opposition over oppositionen, og du har helt sikkert ret, i at manglende parlamentarisk repræsentation er et virkeligt problem for denne gruppe, der derfor samles om de bastioner, de har haft siden Milošević-tiden: Peščanik er en af de mest betydningsfulde, især siden B92 blev kommercialiseret og mere nationalt orienteret for at appellere til flere seere. Oppositionen får vist heller ikke meget taletid i parlamentet eller medierne, så det er svært at se det store “alternativ” til Vučić.\nDer har også været voldsomme hackerangreb på Peščanik i løbet af efteråret, og det har gjort hele gruppen omkring avisen mere “paranoide”. Og så tror jeg ikke, man skal undervurdere, at der er lidt moralske tømmermænd hos en del af Peščanik-folkene efter deres opfordringer til, at man skulle stemme blankt, dengang Tadic var der, fordi man ville vise, at man ikke kunne tage deres stemmer for givet og samtidig bevæge sig stadig mere mod højre. Argumentet var bl.a., at det nok ikke kunne blive meget værre. Nu er det så blevet meget værre, og så skal man jo råbe højt, for at folk ikke skal huske, at man engang var tæt på at anbefale en stemme på Vučić 🙂\nSikke spændende emner vi giver os i kast med. Vi burde næsten lave et podcast, hvor vi diskuterede Serbien 😀\nAf Sofija Mandic (Suppleret af Louise Buxbom og Ismar Dedovic)\nForrige Leviathan – Russisk film når det er bedst\nNæste Kreml overvurderer ISIS-trussel i Centralasien


Testtekniker til produktionen i ambitiøs virksomhed i vækst - Career at OJ Electronics\nTesttekniker til produktionen i ambitiøs virksomhed i vækst\nAnsøgningsfrist: snarest muligt | Sidst opdateret: 06-09-2021 13:02:58\nHos OJ Electronics ser vi os selv som de bedste i branchen. Det sagt, så stræber vi altid efter at blive bedre - og klogere. Det er her, du kommer ind i billedet. Du er vores nye testtekniker, som med din erfaring inden for industriel elektronikproduktion skal være med til at løfte os og vores produkter til næste niveau.\nVores dedikerede team af testteknikere glæder sig til at byde dig velkommen til en travl hverdag, hvor I sammen skal vedligeholde og udvikle vores testudstyr.\nNår du træder ind ad døren hos OJ Electronics bliver det til en spændende hverdag, hvor du skal være med til at varetage ansvaret for mere end 50 forskellige slags testudstyr. Det meste udstyr er hos os i Sønderborg, mens resten befinder sig hos vores forskellige EMS samarbejdspartnere i både Østeuropa og Fjernøsten.\nVores tests spænder bredt fra det simple til det mere komplekse med f.eks. vision-løsninger og integration til vores ERP-system samt test på både PCBA- og sluttestniveau.\nDu skal være med til at sikre driften af det eksisterende testudstyr og udvikle nyt. Ofte projekterer vi testudstyret sammen med eksterne partnere.\nSammen med dine tre kollegaer bliver du et vigtigt bindeled mellem vores produktudviklere og produktionen. I har tilsammen ansvaret for, at testudstyret hos både OJ og vores EMS’ere har en høj oppetid med høj FPY.\nDu er uddannet tekniker eller har en anden relevant baggrund. Du har minimum fem års erfaring fra en lignende stilling, hvor du har arbejdet med LabVIEW og TestStand fra NI.\nDet er en klar fordel, hvis du har kendskab til databaser samt statistikværktøjer som fx Minitab.\nDu skal kunne arbejde struktureret og analytisk.\nDu skal også være god til at kommunikere, da du har mange interne kontakter/kunder.\nDerudover skal du være en skarp koordinator, der evner at holde dine projekter på sporet – og ser dette som en helt naturlig spidskompetence.\nDu taler dansk flydende – og mestrer teknisk engelsk, så du kan bruge det ubesværet i hverdagen.\nDu bliver en del af et dygtigt team. Vi har et godt arbejdsmiljø med en uformel omgangstone. Både i dine tætte relationer og overalt i virksomheden har vi kollegialt fællesskab. Som nyansat vil du nyde godt af et unikt introduktionsprogram, som klæder dig på til at tackle dine nye faglige udfordringer. Samtidig sikrer vores mentorordning, at du hurtigt lærer dine nye kolleger at kende.\nVi vurderer løbende på indkomne ansøgninger og afholder løbende samtaler, dog tidligst i uge 33 pga. ferie.


Hvordan åbner Jeg Filen PXL? Filendelsen .PXL - File Extension .PXL\nHvordan åbner jeg filen PXL?\nGrundlægende informationer om filen PXL\nFilen PXL er en af filer af kategori Datafiler. Dens fulde navn er Pocket Excel File. Filformatet PXL blev skabt af Microsoft. Hvis du har ankommet til os, søger du sandsynligvis på programmer, der vil hjælpe Dig at arbejde med netop filendelsen. I den yderligere del af siden vil du finde en liste over programmer, der understøtter filen PXL, sorteret efter styresystemer. Hvis oplysninger om konvertering af filen PXL befinder sig i vores database, vil du helt sikkert finde dem her.\nTags: Endelsen PXL, hvordan åbner jeg filen PXL, hvordan konverterer jeg filen PXL, åbning af filen PXL\nProgrammer, der understøtter filen PXL\nEfter installation af en af apps fra listen over programmer, der har du fundet her, skal du have mulighed for at åbne eller redigere filen med endelsen PXL uden problem. Men hvis du stadig har problemer med dette, kan du udnytte muligheden for at konvertere filen PXL til et andet format.\nFilkonverteringer fra endelsen PXL til et andet format:\npxl til xls, pxl til pdf,\nFilkonverteringer fra et andet format til filen PXL:\nVi håber, vi har hjulpet dig med at løse problemet med filen PXL. Hvis du ikke ved, hvor du kan hente en app fra vores liste, klik på linket (som er programmets navn) - du vil finde der flere oplysninger om stedet, hvorfra kan du hente den sikre installation version af den nødvendig app.\nGrunde til at beslutte, at du ikke kan åbne filen PXL kan være mere (bortset fra manglen på den installerede relevante app).\nFor det første - filen PXL kan være forkert forbundet (tilknyttet) med den installerede app til dens håndtering. I dette tilfælde skal du selv ændre dette link. For at gøre dette, skal du højreklikke på filen PXL, som du vil redigere, klik på optionen "Åbn med" og derefter vælg fra listen programmet, som du har installeret. Efter en sådan udført handling, skal problemer med at åbne filen PXL skal forsvinde for altid.\nFor det andet - kan filen, som du vil åbne, simpelthen være beskadiget. Så den bedste løsning vil være at finde dens nye version eller at hente den igen fra den samme kilde som før (måske download af filen PXL på en eller anden grund i den foregående session er ikke afsluttet og kan ikke korrekt åbnes).\nHvis du har yderligere oplysninger om filendelsen PXL, vil vi være taknemmelige, hvis du deler dem med brugerne af vores service. Brug formularen placeres her og sende os dine oplysninger, der bekymrer filen PXL.\nРасширение файла .PXL\nExtensão Do Arquivo .PXL


Skjern Håndbold - Claus Møller: Alt for svingende\nClaus Møller: Alt for svingende\nD. 28-12-2011 kl. 16:04\nClaus Møller Jakobsen og Skjern gæster i morgen SønderjyskE, der er et af flere hold, som har hentet overraskende point i Skjern.\nSkjern-stjernen Claus Møller Jakobsen er ikke tilfreds med de mange Skjern-udfald i sæsonens første halvdel.\nDet er ikke nogen hemmelighed, at første halvdel af sæsonen har været præget af store op- og nedture for Skjern Håndbold, hvilket resultaterne tydeligt afspejler. Skjern har smidt point til SønderjyskE, Mors/Thy, Viborg og Nordsjælland, mens det er blevet til sejre over BSV, KIF Kolding, Aalborg og Team Tvis Holstebro.\n"Sæsonen hidtil har budt på noget af en rutschetur fra det kummerlige til det sublime spil. Vi har vist stor styrke mod mange af de på papiret bedste hold, men også skuffet fælt i andre kampe, der skal vindes, hvis vi skal opfylde vores målsætninger," siger Claus Møller Jakobsen til sin egen hjemmeside.\n"Sidste sæson var vi meget stabile og vandt stort set alle kampe over de lavere rangerende hold, men i år har bundniveauet simpelthen været for lavt. Lavpunkter har været de mange hjemmebane nederlag, hvor det tidligere så uindtagelige fort i Skjern Bank Arena er blevet bombet synder og sammen," lyder det ærligt fra Claus Møller Jakobsen, som fortsætter:\n"Vi har faktisk været langt stærkere på udebane, hvor vi tilsyneladende spiller langt mere frit og uden hæmninger," siger Skjern-profilen, der satser på at slutte året godt af med en sejr i det sønderjyske.


NY DATO: Workshops på årsmødet – LØS\nNY DATO: Workshops på årsmødet\nSkriv en kommentar\t/ Aktiviteter, Foredrag, Undervisning / marts 6, 2020 maj 12, 2020\nPå årsmødet den 2.-4. oktober afholdes følgende workshops:\nLørdag kl. 14.45 – 16.30\nEnergifællesskaber og hvordan de kan organiseres omkring økosamfund\nEt energifællesskab er en ny aktør, som bliver introduceret i den danske lovgivning i løbet af det kommende år. Det er et resultat af at EU har vedtaget to nye direktiver, som giver borgere, institutioner og små virksomheder på lokalt plan rettigheder til at producere, dele, lagre og sælge el. Dette giver helt nye muligheder for at økosamfund kan organisere deres egen el og varmeforsyning og samtidige udnytte de fordele, der er ved at være tisluttet kollektive forsyningsnet.\nPå workshoppen vil Håndbog for Energifællesskaber blive introduceret med vægt på hvordan et sådant kan organiseres både socialt, juridisk og energiteknisk. Deltagerne vil blive præsenteret for nogle. Deltagernes egne erfaringer og ideer til projekter vil danne grundlag for arbejdet i workshoppen.\nv. Ulrik Jørgensen, PhD, civilingeniør og medforfatter til Håndbog for Energifællesskaber.\nForskning i økosamfund – hvad er de næste skridt?\nI COMPASS projektet er der foretaget en C02 aftryks analyse i foråret 2019, hvis foreløbige resultat tyder på, at de deltagende økosamfund har et CO2 udslip, der ligger 30-40 % under det danske gennemsnit. I en situation, hvor Danmarks officielle mål er en 70% reduktion af CO2 udledninger inden 2030, og hvor der hersker stor usikkerhed omkring, hvordan vi kan nå en så markant reduktion, er det oplagt at udbrede økosamfundenes erfaringer omkring en bæredygtig livsstil til bredere dele af samfundet.\nI denne workshop vil vi bygge bro mellem forskernes nysgerrighed og økosamfundenes succeshistorier, med det formål at igangsætte nye forskningsprojekter.\nv. Quentin Gausse, COMPASS og Københavns Universitet, Institut for Antropologi og Niels Aagaard, Andelssamfundet Hjortshøj og LØS’s tovholder på COMPASS.\nSammen Herfra til Varigheden\nDet Grønne Hus i Køge rækker med initiativet Varigheden ud til alle med en invitation til en fælles rejse ind i den omstillede verden. Vi er nødt til at stille spørgsmål ved alle aspekter af vores nuværende levevis, så vi sammen kan skabe en fremtid hvor alle menneskers behov kan opfyldes indenfor de planetære grænser. Gennem dialog og samarbejde kan vi opskalere lokale erfaringer og sammen finde ud af, hvordan vi får dem alle til at passe sammen i en verden, der er bæredygtig og lyksalig for alle.\nWorkshoppen er en åben kreativ proces, om hvordan økosamfund kan styrkes som inspirerende rødder i opskaleringen og samskabelsen af veje Herfra til Varigheden.\nv. Anaïs Lora og Jacob Skjødt Nielsen, Det Grønne Hus, Køge Kommune\nHer år du mulighed for at lære om og opleve, hvordan sociokratisk forslagsudvikling og beslutningstagning foregår i praksis. Workshoppen vil være en blanding af teori og praksis.\nSociokrati er en metode til at opbygge en (stor) organisation af mindre, delvist selvorganiserende grupper med fuld åbenhed og indflydelse helt igennem. Systemet, som blev udviklet af Gerard Endenburg er testet i hollandske firmaer, offentlige organisationer og frivillige organisationer og spreder sig nu hastigt ind i økosamfundsbevægelsen.\nSociokrati er baseret på 3 værdier: Gennemsigtighed, lige adgang til indflydelse og effektivitet. Systemet inspirerer til kreativ udvikling af forslag, som derefter vedtages ved samtykke i grupper op til en vis størrelse. Sociokrati er en positiv organisationsform, hvor forslag principielt er vedtagne medmindre der er en gyldig indsigelse, baseret på at forslaget på en eller anden måde skader organisationen eller dens medlemmer. Evaluering af beslutninger er indbygget i systemet, så de tilpasses i takt med at erfaring og nye informationer opnås.\nv. Kristiane Ravn Frost, har arbejdet med sociokrati i ind- og udland siden 2017. Aktiv i LØS Uddannelsesarbejde.\nStartpakker – læring fra økosamfund\nLØS og Bofællesskab.dk er gået sammen om at udvikle en STARTPAKKE til nye økosamfund. Den skal rumme både en juridisk og økonomisk intro samt en vidensbank baseret på eksisterende erfaringer. Samtidig er LØS med i det europæiske CLIPS projekt, der har med opstart af nye fællesskaber at gøre.\nPå workshoppen vil CLIPS modellen bliver introduceret, gennem praktiske eksempler. Der er også udviklet et CLIPS spil, som vi vil snuse til – og vi vil arbejde med ‘fællesskabskort’. Der er mange metoder at tage af og workshoppen vil præsentere 2-3 af dem. Bemærk, at det ikke kun er gavnligt for nye økosamfund, også bestående kan gøre sig nyttige reflektioner og nye handlingspunkter. Det skal nok blive sjovt.\nv. Camilla Nielsen-Englyst, Aktiv i LØS’s uddannelsesarbejde og medskaber af CLIPS projektet, der fungerer som fødselshjælper for nye fællesskaber.\nHvad vi selv kan gøre for klimaet og biodiversiteten\nVi flytter i økosamfund for fællesskabet, men også for etisk at udleve i praksis, hvad vi finder økologisk rigtigt ift. Klima og Biodiversitet – såvel inde- som udendørs ?;-)\nI denne workshop vil vi efter et kort oplæg, sætte os i smågrupper, hvor vi brainstormer og samler hinandens viden og indsigt om en livsstil, som tager hensyn til klimaet og sårbare arter ved at skabe autentisk natur i vores udearealer. Smågrupperne kan f.eks. indeholde:\nAlternative livsstilsændringer inde og ude, som gavner klimaet (IT, indetemperatur, læplanter, …)\nLandskabsforandringer, der reducerer mængden af klimagasser og øger biodiversiten\nPermakultur, som reducerer klimagasser OG hjælper sårbare arter\nSpændende naturtyper, som du har set og ønsker tæt på dig\nLandart og biophilia – kunst, som beskytter naturen OG er klima-gavnlig.\nFra workshoppen kan vi evt. udbrede disse praktiske erfaringer samt ønsker til forskerne, bud på den gode livsstil for os selv OG som forbedrer klimaet og naturen omkring os.\nv. Phillip Bøgh, jordbunds-biolog fra AU.dk & Research Station i Alberta. Medlem af LØS bestyrelse. Yderligere inspiration her.\nSøndag kl. 9 – 10.45\nBeslutningsprocesser i fællesskaber\nErfaringer, udfordringer og udvikling. Workshoppen har fokus på udveksling mellem beboere fra økosamfund, om de oplevelser, tanker, løsninger de har (haft) i deres fællesskabs beslutningsprocesser. Om udvikling fra uenigheder til enhed, om respekt for forskellighed koblet med nødvendige fælles løsninger… og de relaterede udfordringer og succeser.\nFormål er at få en dybere forståelse af hvad der forgår i andre fællesskaber om emnet, samt at få og give inspiration og sammen lære lidt mere om emnet. Vi vil bruge par og gruppe samtaler.\nv. Matawan fra Dyssekilde, medlem af LØS bestyrelse.\nSociokrati i en organisation\nDenne workshop giver dig mulighed for at lære hvad forskellen er på en “normal” organisation og en sociokratisk. Hvordan ser en sociokratisk organisation ud. Hvad er fordele og ulemper. Hvordan kan overgangen se ud? Workshoppen vil være en blanding af teori og praksis. Beskrivelse af sociokrati kan ses i lørdagens workshop om sociokrati.


Gartneriinnovation flytter fra Danmark til Sverige | HelePlanter.dk\nGartneriinnovation flytter fra Danmark til Sverige\nAlfred Perdersen & Søn er Danmarks største tomatavler. Onsdag d. 21. maj står der i Børsen, at tomatavleren har standset alle investeringer i Danmark, og alle investeringer i nye gartnerier og nyt udstyr bliver lagt i Sverige. Årsagen er den omkostningsfulde PSO-afgift (den grønne elafgift) i Danmark. PSO-afgiften skal dække statsstøtte til produktion af vedvarende energi og forskning inden for miljøvenlig energiproduktion. Det er en afgift som koster tomatavleren 3 millioner danske kroner om året. Det er en afgift, som ikke findes i Sverige. De penge kan bruges på at udvide produktionen i Sverige og investere i moderne teknologier, så modne kvalitetstomater er tilgængelige for forbrugerne. Et eksempel er en investering i speciallamper, så produktionen kan fortsætte om vinteren, som er noget Lidl blandt andet har efterspurgt i Sverige.\nKort sagt, PSO-afgiften skaber arbejdspladser inden for vindmølleindustrien men fjerner arbejdspladser og produktionen af gode fødevarer i Danmark. Hvis du fjerner gode fødevarer fra Danmark, er der sandsynlighed for, at fødevarepriserne stiger og flere mennesker får dårligere livskvalitet. I sidste ende øger det andre omkostninger, som er mindst lige så problematiske, som udfordringen med vedvarende energi.\nGartneriindustrien er den eneste måde vi i Danmark kan få frisk, velsmagende, næringsrig frugt og grønt året rundt. Så det gælder om at udvikle og bevare innovationen inden for gartneriområdet. Eller vil du hellere have tomater uden næringsstoffer, der smager af pap og vand?


GAME Streetmekka Esbjerg er en indendørs gadeidræts- og kulturfacilitet, der åbnede i 2016. Med ca. 3.000 medlemmer er GAME Streetmekka Esbjerg et samlingspunkt for børn, unge og voksne der dyrker gadeidrætter som fx. skate, scoot, streetbasket, dans, parkour, gadefodbold – og gadekulturen generelt.\nDa vores nuværende projektkoordinator stopper, søger GAME nu en fuldtidsmedarbejder til i samarbejde med den daglige leder i GAME Streetmekka Esbjerg at stå for driften af huset. Du har et højt energiniveau, og er ikke bange for tage fat. Opgaverne i jobbet er meget alsidige, fra at udvikle, afvikle og være vært for events, styrke netværket til lokale og regionale samarbejdspartnere, koordinere samarbejdet med frivillige og instruktører og daglige træninger. Du får også en central rolle i driften af huset både administrativt og praktisk. Du vil bl.a. få ansvar for skoler og institutioners brug og besøg i huset. Din baggrund kan være meget alsidig, men det er vigtigt at du er på bølgelængde med børn og unge på asfalten. Måske dyrker du en sport og/eller er aktiv inden for gadeidræt eller -kulturen.\nEn vigtig rolle i Esbjergs gadeidræts- og kulturmiljø\nStøtte fra gode kollegaer i både Esbjerg og andre dele af landet\nMulighed for personlig udvikling i en nyskabende organisation\nMotiveret af at arbejde med børn, unge og frivillige\nStreet! – erfaring med gadeidræt og/eller -kultur er en absolut fordel\nTILTRÆDELSESDATO er 1. juni. 2019 eller snarest derefter.\nARBEJDSSTED er GAME Streetmekka Esbjerg, Nørrebrogade 1C, 6700 Esbjerg.\nANSØGNING skal uploades sammen med CV som én samlet pdf. Brug venligst dette link til upload og vælg stillingen ”Projektkoordinator til GAME Streetmekka Esbjerg”.\nAnsøgningsfristen er 19. maj 2019. Ansættelsessamtaler gennemføres hurtigst muligt efter fristen.\nMANGFOLDIGHED er noget vi hylder og opfordrer derfor alle uanset køn, religion, politisk anskuelse, seksuel orientering, national, social eller etnisk oprindelse til at søge job hos GAME.\nYDERLIGERE INFORMATION om jobbet kan du få hos konstitueret leder Robert Hansen (2276 8178) på hverdage i tidsrummet kl. 13-13:30. Vi opfordrer potentielle ansøgere til at opsøge viden på vores hjemmeside. For generel information om GAME se: www.gamedenmark.org.


Degnehusene 26 - Renoverprisen\nRenoverprisen / Projekter / Degnehusene 26\nØkonomisk, energi- og miljømæssig bæredygtig renovering af rækkehus fra 1971 til BR2015 energistandard med forbedret miljø, komfort og æstetik. Målet var at udvikle en standardiseret energirenovering af et typisk elementbyggeri mens det samtidig bebos. Som ejerbolig med billig fjernvarme har økonomien haft topprioritet og resultatet er en rentabel og attraktiv løsning designet i moduler som kan udføres efter ejerens behov.\nEn omfattende dataopsamling og evaluering dokumenterer effekt og besparelser ved de enkelte løsninger: Isolering af tag og facade, solceller, ovenlys, ventilation med varmegenindvinding, automatisk dag- og natsænkning, mv.\nErfaringer: Selvforsynende med el, stort fald i varmeforbrug, ingen kolde vægge, – træk, – fodkulde, – overophedning, nyt og moderne udtryk, konstant frisk luft, mindre støv, reguleret luftfugtighed.\nProjektet er gennemført i et tæt samarbejde med bygherren, grundejerforeningen og en lang række EUDP projektdeltagere.\nBrugernes vurdering er meget positive og fremhæver selvforsyning med el, stort fald i varmeforbrug, ingen kolde vægge, – træk, – fodkulde, – overophedning, nyt og moderne udtryk, bedre indeklima med konstant frisk luft, mindre støv og reguleret luftfugtighed.\nØkonomisk bæredygtig og modulopbygget renovering af udbredt standardiseret elementbyggeri fra 1971 løftet fra BR1965 til BR2015. Lokalplan ændret så designet kan/skal genbruges fremover.\nØkonomisk bæredygtig, på trods af billig fjernvarme, og samtidig højt indendørs komfortmæssigt og æstetisk løft. Udvendig modernisering med alle flader udskiftet æstetisk i harmoni med de eksisterende omgivelser (rækkehusbyggeri).\nSamarbejdet med bygherrre og grundejerforeningen med kommunen og EUDP partnerne er anerkendt i MIT Press publikation som eksempel på brugerdrevet innovation. Reference: Bødker, K., F. Kensing, and J. Simonsen (2014): “Investigating Situated Use of the Must Method,” in J. Simonsen, C. Svabo, S. M. Strandvad, K. Samson, M. Hertzum, and O. E. Hansen (Eds.): Situated Design Methods, MIT Press, Boston, pp. 59-76 https://mitpress.mit.edu/index.php?q=books/situated-design-methods


Dansk filmstjerne mærkede Harvey Weinsteins hånd på sit lår - TV 2\n25. okt. 2017, 05:39\nDanske Connie Nielsen er i dag 52 år, mor til to sønner og bor i San Francisco, USA. Foto: MARIO ANZUONI / Scanpix Denmark\nConnie Nielsen advarede mod Hollywood-bossen, inden han, ifølge hende, blev for nærgående under en festmiddag.\nDet var en festlig aften, og hendes bror og kæreste var også til stede. De skulle fejre den amerikanske krigsfilm 'The Great Raid', som Connie Nielsen spillede en fremtrædende rolle i. Men det stoppede ikke filmproducenten Harvey Weinstein i at gøre tilnærmelser, skriver den danske filmstjerne i et indlæg i det amerikanske medie Variety.\nUnder middagen mærkede Connie Nielsen Harvey Weinsteins hånd på sit lår. Hun tog fat i den, klemte den hårdt, for at det skulle gøre ondt på ham, og holdt den så sikkert på plads på hans lår, beskriver hun.\n- Jeg undgik ham, så snart jeg kunne og resten af aftenen, lyder det fra skuespillerinden.\nHun er født og opvokset i Nordjylland, men tog som 18-årig til udlandet for at forbedre sine muligheder for en skuespilkarriere. Siden har hun optrådt i internationale successer som 'Gladiator' og 'Wonder Woman'.\nAdvarede andre mod ham\nConnie Nielsen glemte hurtigt episoden med Harvey Weinstein, men den dukkede frem af hukommelsen for nylig, da medier verden over begyndte at skrive om andre kvinders oplevelser med en af Hollywoods mest fremtrædende filmproducere.\nBeskyldningerne mod ham overrasker hende ikke.\n- Jeg føler et stærkt ønske om at præcisere, hvor kendte Harveys handlinger var i skuespilmiljøet i løbet af hans regeren som en af de mest magtfulde spillere i branchen, skriver hun.\nHarvey Weinstein med konen Georgina Chapman, der nu ønsker at skilles. De to har dannet par i ti år. Foto: MIKE BLAKE / Scanpix Denmark\nHarvey Weinstein var med til at stifte filmselskabet Miramax og har vundet flere Oscars for sine filmproduktioner.\nMen Connie Nielsen kendte til mere end hans professionelle ry, inden hun begyndte at samarbejde med ham, og det fik hende til at advare en kollega på 'The Great Raid'.\n- Jeg advarede en ung medstjerne om ikke at tage Harvey op på hans invitationer til drikkevarer, medmindre hele gruppen var med, skriver hun og tilføjer, at hun ikke selv havde nogle problemer med ham før eller under optagelserne til filmen, der havde premiere i 2005.\nEn lavine af anklager\nDanske Connie Nielsen er blot en blandt mange kendte kvinder, der de seneste uger har rejst anklager om sexchikane og voldtægt mod Harvey Weinstein.\nGwyneth Paltrow har fortalt, hvordan han lagde en hånd på hende og inviterede til en massage i sin hotelsuite, inden optagelserne til hendes store gennembrudsfilm 'Emma'.\nAngelina Jolie fortæller om lignende tilnærmelser fra filmproduceren på et hotelværelse i forbindelse med filmen 'Playing by Heart' fra slutningen af 1990'erne, men også nyere anklager er blevet rejst.\nDen 38-årige italienske skuespillerinde Asia Argento har anmeldt Harvey Weinstein for at voldtage hende på et hotelværelse i 2013, og i 2014 havde Emily Nestor kun arbejdet for ham en enkelt dag, da han, ifølge hende, tilbød at hjælpe hendes karriere på vej, hvis hun gik med til sex, fortæller hun i The New York Times.\nDette er blot nogle af de kvinder, der indtil videre er stået frem offentligt og har anklaget Harvey Weinstein for sexchikane. Foto: STAFF / Scanpix Denmark\n- Jeg er klar over, at den måde, jeg har opført mig over for kollegaer før i tiden, har medført megen smerte, og jeg undskylder dybt for det, lyder Harvey Weinsteins reaktion på anklagerne, som han dog afviser og kalder "ekstremt løgnagtige".\nAlligevel har de haft store konsekvenser for ham indtil videre.\nHan er blevet fyret med øjeblikkelig virkning fra det filmselskab, han selv ejer en del af.\nHans kone vil skilles, og flere store underholdningsorganisationer har smidt ham ud. Det gælder blandt andet The Oscar Academy, mens The Television Academy, der står bag Emmy-uddelingerne, også overvejer at annullere hans medlemskab.\nPolitiet i Los Angeles er nu ved at efterforske nogle af anklagerne mod ham.


Leonardo DiCaprio-dokumentar om global opvarmning er nu tilgængelig online\nSkuespiller og Hollywood-hjerterobben Leonardo DiCaprio har vist mange gange, at han ikke kun er et smukt ansigt i film. Den verdensberømte stjerne er også en engageret miljøaktivist, der tager ansvaret for store projekter, der kan hjælpe med at beskytte og redde den naturlige rigdom, Jorden har, giver af sin tid og sine egne penge.\nHans sidste job var at producere en dokumentar lavet i samarbejde med National Geographic for specifikt at tale med klimaforandringer. I filmen rejste skuespilleren til forskellige dele af verden, viste forskellige kulturer, problemer, interviewede eksperter, politikere, forskere og opfindere, der har skabt løsninger for at reducere miljøpåvirkningen genereret af menneskeheden. Blandt de myndigheder, han interviewer, er præsidenten for De Forenede Stater, Barack Obama, den katolske pave Francis og FNs generalsekretær, Ban Ki-Moon.\n”Sandheden er, at jo mere jeg lærer om dette emne og om alt, hvad der kan bidrage til problemet, jo mere er jeg klar over, hvor meget jeg stadig ikke ved,” siger Leonardo DiCaprio i den dokumentariske trailer.\nFilmen blev navngivet "Before de flood" som reference til den mulige stigning i havoverfladen og den deraf følgende oversvømmelse som et resultat af stigende globale temperaturer.\nDen fulde dokumentar er tilgængelig på National Geographic-kanalen og på YouTube og kan ses her: